《秋水阁席上呈颖叔原道》
宋代·郭祥正

吾爱秋水阁，水影照采椽。莹碧不知极，定与银汉连。

荷花十丈开，白藕想如船。双鹤时一鸣，寒霄下回旋。

况复对羽客，岂异蓬莱仙。便当沽玉液，猛饮明月前。

人生不嗜此，何物能逃年。请君倾醉耳，松风奏薰弦。

身世能两忘，安用养浩然。梦觉事已殊，此道谁能全。

驰驱冠剑徒，百岁犹倒悬。深深下于地，冥冥高出天。

君语达已达，君歌玄复玄。大笑问刘子，细穷秋水源。

秋水源可到，更寄琳琅篇。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。